Document ID: 32014R0732

REGOLAMENT TAL-KUNSILL (UE) Nru 732/2014
tat-3 ta' Lulju 2014
li jemenda r-Regolamenti (KE) Nru 754/2009 u (UE) Nru 43/2014 fir-rigward ta' ċerti opportunitajiet tas-sajd
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
Wara li kkunsidra l-proposta tal-Kummissjoni Ewropea,
Billi:
(1)
Il-Ftehim ta' Sħubija dwar is-Sajd bejn il-Komunità Ewropea minn naħa waħda, u l-Gvern tad-Danimarka u l-Gvern Awtonomu tal-Groenlandja min-naħa l-oħra (1), u l-Protokoll tiegħu (2), jipprevedi li l-Unjoni għandha tirċievi 7,7 % tat-total tal-qabda disponibbli (TAC) għall-kapelin li jinqabad fl-ilmijiet tal-Groenlandja fis-subżoni ICES V u XIV.
(2)
Ir-Regolament tal-Kunsill (UE) Nru 43/2014 (3) jiffissa kwota tal-Unjoni ta' 0 tunnellati għall-2014 għall-istokk tal-kapelin fl-ilmijiet tal-Groenlandja fis-subżoni ICES V u XIV, li għandha tiġi applikata sat-30 ta' April 2014.
(3)
Fis-16 ta' Ġunju 2014 l-Unjoni rċeviet informazzjoni mill-awtoritajiet tal-Groenlandja li t-TAC għall-kapelin, li tinkludi l-ilmijiet ta' Groenlandja fis-subżoni ICES V u XIV, kienet ġiet prevista għal 450 000 tunnellata għall-istaġun tas-sajd 2014/2015 bi kwota inizjali ta' 225 000 tunnellata. Il-kwota rilevanti tal-Unjoni għal dak l-istaġun tas-sajd għandha għalhekk tiġi ffissata.
(4)
Hemm bżonn li tiġi kkorreġuta t-TAC stabbilita għall-istokk tar-redfish fl-ilmijiet internazzjonali ta' I u II u t-TAC stabbilita għall-ħalibatt ta' Groenlandja fl-ilmijiet tal-Groenlandja fis-subżoni ICES V u XIV. Hemm bżonn ukoll li jiġu kkorreġuti żewġ TACs għall-kavalli, sabiex jiġu inklużi l-arranġamenti ta' aċċess reċiproku bejn l-Unjoni u l-Gżejjer Faeroe. Barra minn hekk, iż-żona fejn il-bastimenti tal-Gżejjer Faeroe jistgħu jiksbu awtorizzazzjonijiet għas-sajd għall-kavalli għandha tiġi modifikata skont dan.
(5)
Il-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC), waqt it-8 Sessjoni Regolari tagħha, adottat projbizzjoni għaż-żamma abbord, it-trasbord, il-ħażna jew il-ħatt l-art tal-kelb il-baħar tal-qarnuna bajda oċeaniku (Carcharhinus longimanus). Waqt id-9 Sessjoni Regolari tagħha, id-WCPFC adottat projbizzjoni simili għat-tawru seta (Carcharhinus falciformis). Iż-żewġ projbizzjonijiet għandhom jiġu implimentati fil-liġi tal-Unjoni. F'konformità mar-Regolament tal-Kunsill (KE) Nru 847/96 (4), huwa meħtieġ li jiġu identifikati l-istokkijiet li huma soġġetti għall-miżuri varji msemmija fih.
(6)
Ir-Renju Unit pprovda informazzjoni dwar il-qabdiet tal-merluzz minn żewġ gruppi ta' bastimenti tas-sajd, li t-tnejn kellhom it-tir li jaqbdu l-awwista u li jużaw irkaptu regolat b'daqs tal-malja ta' 80-100 mm. L-ewwel grupp jistad fil-Firth of Forth, jiġifieri r-rettangoli statistiċi tal-ICES 41E7 u 41E6. It-tieni grupp jistad fil-Firth of Clyde, jiġifieri r-rettangoli statistiċi 39E5, 39E4, 40E3, 40E4 u 40E5. Il-grupp tal-aħħar jikkostitwixxi tkabbir tal-esklużjoni eżistenti fil-Firth of Clyde mir-reġim tal-isforz tas-sajd tal-pjan tal-merluzz stipulat fil-Kapitolu III tar-Regolament tal-Kunsill (KE) Nru 1342/2008 (5), skont ir-Regolament tal-Kunsill (KE) Nru 754/2009 (6). Abbażi tal-informazzjoni pprovduta mir-Renju Unit, kif ivvalutat mill-Kumitat Xjentifiku, Tekniku u Ekonomiku għas-Sajd, jista' jiġi stabbilit li l-qabdiet tal-merluzz, inkluż ir-rimi, tal-bastimenti msemmija hawn fuq ma qabżux il-1,5 % tal-qabdiet totali ta' merluzz f'kull wieħed miż-żewġ gruppi ta' bastimenti matul il-perijodu ta' ġestjoni tal-2013. Barra minn hekk, b'kunsiderazzjoni tal-miżuri attwali li jiżguraw il-monitoraġġ u l-kontroll tal-attivitajiet tas-sajd ta' dawk iż-żewġ gruppi ta' bastimenti u b'kunsiderazzjoni tal-fatt li l-inklużjoni ta' dawk iż-żewġ gruppi tikkostitwixxi piż amministrattiv sproporzjonat mal-impatt ġenerali fuq l-istokkijiet tal-merluzz, huwa xieraq li ż-żewġ gruppi ta' bastimenti jkunu esklużi mill-applikazzjoni tar-reġim tal-isforz tas-sajd stipulat fil-Kapitolu III tar-Regolament (KE) Nru 1342/2008.
(7)
Il-limiti tal-qabdiet u l-limiti tal-isforz tas-sajd previsti fir-Regolament (UE) Nru 43/2014 japplikaw mill-1 ta' Jannar 2014 u mill-1 ta' Frar 2014 rispettivament. Id-dispożizzjonijiet ta' dan ir-Regolament dwar il-limiti tal-qabdiet u l-isforz tas-sajd għandhom għaldaqstant, fil-prinċipju, japplikaw ukoll minn dawk id-dati. Tali applikazzjoni retroattiva hija mingħajr preġudizzju għall-prinċipji taċ-ċertezza legali u l-protezzjoni ta' aspettattivi leġittimi billi l-opportunitajiet tas-sajd ikkonċernati għadhom ma ġewx eżawriti. Madankollu, il-projbizzjoni tas-sajd għat-tawru seta fiż-Żona tal-Konvenzjoni ta' WCPFC issir effettiva fl-1 ta' Lulju 2014 u għandha tapplika minn dik id-data. Bl-istess mod, it-TAC għall-kapelin fl-ilmijiet tal-Groenlandja ta' fis-subżoni ICES V u XIV għandha tapplika mill-bidu tal-istaġun tas-sajd, jiġifieri mill-20 ta' Ġunju 2014. Billi l-modifika ta' ċerti limiti ta' qbid taffettwa l-attivitajiet ekonomiċi u l-ippjanar tal-istaġun tas-sajd tal-bastimenti tal-Unjoni, dan ir-Regolament għandu jidħol fis-seħħ immedjatament wara l-pubblikazzjoni tiegħu.
(8)
Ir-Regolamenti (UE) Nru 43/2014 u (KE) Nru 754/2009 għandhom għaldaqstant jiġu emendati skont dan,
ADOTTA DAN IR-REGOLAMENT:
Artikolu 1
Emendi għar-Regolament (UE) Nru 43/2014
Ir-Regolament (UE) Nru 43/2014 huwa emendat kif ġej:
(1)
jiżdied l-Artikolu li ġej:
“Artikolu 37a
Kelb il-baħar tal-qarnuna bajda oċeaniku
1. Għandhom ikunu pprojbiti ż-żamma abbord, it-trasbord, il-ħażna jew ħatt l-art ta' kwalunkwe parti jew karkassa sħiħa ta' klieb il-baħar tal-qarnuna bajda oċeaniċi (Carcharhinus longimanus) fiż-Żona tal-Konvenzjoni tad-WCPFC.
2. Meta l-ispeċijiet imsemmija fil-paragrafu 1 jinqabdu b'mod aċċidentali, ma għandhiex issirilhom ħsara. L-eżemplari għandhom jiġu rrilaxxati minnufih.”.
(2)
Jiżdied l-Artikolu li ġej:
“Artikolu 37b
Tawri seta
1. Għandhom ikunu pprojbiti ż-żamma abbord, it-trasbord, il-ħażna jew ħatt l-art ta' kwalunkwe parti jew karkassa sħiħa ta' klieb il-baħar tal-qarnuna bajda oċeaniċi (Carcharhinus longimanus) fiż-Żona tal-Konvenzjoni tad-WCPFC.
2. Meta l-ispeċijiet imsemmija fil-paragrafu 1 jinqabdu b'mod aċċidentali, ma għandhiex issirilhom ħsara. L-eżemplari għandhom jiġu rrilaxxati minnufih.”.
(3)
L-Anness IA għar-Regolament (UE) Nru 43/2014 huwa emendat f'konformità mal-Anness I ta' dan ir-Regolament.
(4)
L-Anness IB għar-Regolament (UE) Nru 43/2014 huwa emendat f'konformità mal-Anness II ta' dan ir-Regolament.
(5)
L-Anness IIA għar-Regolament (UE) Nru 43/2014 huwa emendat f'konformità mal-Anness III għal dan ir-Regolament.
(6)
L-Anness VIII għar-Regolament (UE) Nru 43/2014 għandu jinbidel bit-test li jinsab fl-Anness IV għal dan ir-Regolament.
Artikolu 2
Emendi għar-Regolament (KE) Nru 754/2009
L-Artikolu 1 tar-Regolament (KE) Nru 754/2009 huwa emendat kif ġej:
(a)
il-punt (d) għandu jinbidel b'dan li ġej:
“(d)
il-grupp ta' bastimenti li jtajru l-bandiera tar-Renju Unit indikat fit-talba mir-Renju Unit tat-18 ta' Ġunju 2009 u t-talba sussegwenti tat-8 ta' April 2014, li għandhom it-tir li jaqbdu l-awwista Norveġiża u li jużaw irkaptu regolat b'daqs tal-malja ta' 80-100 mm fil-Firth of Clyde (ir-rettangoli statistiċi tal-ICES 39E5 39E4, 40E3, 40E4 u 40E5);”;
(b)
il-punt li ġej huwa miżjud:
“(m)
il-grupp ta' bastimenti li jtajru l-bandiera tar-Renju Unit indikat fit-talba mir-Renju Unit tat-8 ta' April 2014, li għandhom it-tir li jaqbdu l-awwista Norveġiża u li jużaw irkaptu regolat b'daqs tal-malja ta' 80-100 mm fil-Firth of Forth (r-rettangoli statistiċi tal-ICES 41E7 u 41E6).”.
Artikolu 3
Dħul fis-seħħ
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Il-punt (2) tal-Artikolu 1 għandu jgħodd mill-1 ta' Lulju 2014.
Il-punti (3) u (6) tal-Artikolu 1, u l-punt (c) tal-Anness II għandhom japplikaw mill-1 ta' Jannar 2014.
Il-punt (5) tal-Artikolu 1 u l-Artikolu 2 għandu japplika mill-1 ta' Frar 2014.
Il-punt (a) tal-Anness II għandu japplika mill-20 ta' Ġunju 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta' Lulju 2014.

Labels: 11
6